Kræftens Bekæmpelse har hænderne oppe i vejret efter en veloverstået auktion i går aftes, torsdag. Til auktionen blev flere specialdesignede lykketrolde sat til salg til fordel for Kræftens Bekæmpelse. I alt indbragte auktionen næsten 800.000 kroner. Sammen med salget af miniatureudgaver af troldene hos isenkræmmere i hele landet, kommer det samlede beløb til Kræftens Bekæmpelse op på næsten 1,6 millioner kroner. - Vi er enormt taknemmelige og ydmyge i forhold til det fantastisk flotte beløb, som auktionen har indbragt til Kræftens Bekæmpelse. Det er utroligt prisværdigt, at alle pengene går ubeskåret til forskning. Ethvert bidrag er vigtigt, fordi det redder liv, og i den her størrelsesorden vil pengene kunne gøre en betydelig forskel, siger Lize Atzen Bjerregaard, chef for events hos Kræftens Bekæmpelse. De specialdesignede lykketrolde er kreeret af flere kendte personligheder som tv-kok Klaus Holm, racerkører Jason Watt og komiker Anders Matthesen. I alt blev 28 helt særlige figurer bortauktioneret. Den dyreste blev solgt for 51.000 kroner og var designet af kunstneren Quang Ramsing Fleuret. - Projektet Lykketrold Fundraiser er en hyldest til Gjøl-troldens skaber, Thomas Dam, som blev født i Gjøl i Nordjylland for lidt over 100 år siden. Thomas Dam døde af kræft i 1989, og hans efterkommere ønsker på denne anderledes måde at støtte forskningen i kræft og at hjælpe ramte familier, fortæller Jesper Sommer, administerende direktør hos bySommer, der har stået bag relanceringen og salget af lykketroldene.
Der blev indsamlet næsten 800.000 kroner, da specialdesignede lykketrolde blev sat til auktion til fordel for Kræftens Bekæmpelse.